VSM Sklep II Kp 29716/2019
Datum: 2020-01-09T01:00:00.000+01:00
ecli: ECLI:SI:VSMB:2020:II.KP.29716.2019
sodisce: Višje sodišče v Mariboru
oddelek: Kazenski oddelek
institut: opis kaznivega dejanja - sprememba opisa kaznivega dejanja s strani sodišča - nepopolna vloga - zavrženje nepopolne vloge - nepristranskost in neodvisnost sojenja
jedro: Enovitost opisa dejanja pomeni njegovo vsebinsko zaokroženost v smiselno celoto, brez katere je opis kaznivega dejanja že po sebi nerazumljiv. Takšne zaokroženosti pa v nobeni od pritožnikovih vlog ni zaznati, temveč so v obeh, tudi po presoji pritožbenega sodišča, določena dejstva zgolj nanizana, medtem ko je njihova povezava z znaki kaznivih dejanj v smiselno trditev kot pogoj za navedeno zaokroženost povsem izostala.
zveza: URS člen 23. ZKP člen 76, 76/3

## Jedro

Enovitost opisa dejanja pomeni njegovo vsebinsko zaokroženost v smiselno celoto, brez katere je opis kaznivega dejanja že po sebi nerazumljiv. Takšne zaokroženosti pa v nobeni od pritožnikovih vlog ni zaznati, temveč so v obeh, tudi po presoji pritožbenega sodišča, določena dejstva zgolj nanizana, medtem ko je njihova povezava z znaki kaznivih dejanj v smiselno trditev kot pogoj za navedeno zaokroženost povsem izostala.

## Izrek

Pritožba B.V. se zavrne kot neutemeljena.

## Obrazložitev

1. Z uvodoma navedenim sklepom je sodišče prve stopnje po tretjem odstavku 76. člena Zakona o kazenskem postopku (v nadaljevanju ZKP) zavrglo vlogo B.V. z dne 3. 6. 2019, dopolnjeno z dne 18. 7. 2019. Vloga je bila zavržena kot nepopolna.

2. Zoper sklep se je imenovani pritožil zaradi zmotne in nepopolne ugotovitve dejanskega stanja s smiselnim predlogom, da pritožbeno sodišče sklep razveljavi.

3. Pritožba ni utemeljena.

4. Pritožnik v pritožbeni obrazložitvi vztraja, da je vložena obtožnica ustrezno sestavljena, da je vsebina obdolženkinih izvršitvenih ravnanj znana, da so ta z manjšimi pomanjkljivostmi pravilno pravno opredeljena ter da so navedene še druge osebe in sredstva, ki so pri dejanjih sodelovale oziroma bila pri tem uporabljena.

5. Pritožbeno sodišče soglaša s ključno ugotovitvijo sodišča prve stopnje, po kateri pritožnikova vloga z dne 3. 6. 2019, čeprav dopolnjena z vlogo dne 18. 7. 2019 ne vsebuje enovitega in razumljivega opisa kaznivega dejanja oziroma kaznivih dejanj, ki jih pritožnik sedaj v pritožbeni obrazložitvi navaja. Enovitost opisa dejanja pomeni njegovo vsebinsko zaokroženost v smiselno celoto, brez katere je opis kaznivega dejanja že po sebi nerazumljiv. Takšne zaokroženosti pa v nobeni od pritožnikovih vlog ni zaznati, temveč so v obeh, tudi po presoji pritožbenega sodišča, določena dejstva zgolj nanizana, medtem ko je njihova povezava z znaki kaznivih dejanj v smiselno trditev kot pogoj za navedeno zaokroženost povsem izostala. Gre za pomanjkljivost, ki po razumljivih razlogih sklepa onemogoča preizkus kaznivosti opisanega dejanja, identifikacijo predmeta obravnavanja in učinkovito obrambo ter hkrati za pomanjkljivost, ki je sodišče, glede na zapovedano neodvisnost in nepristranskost iz 23. člena Ustave z lastno dejavnostjo ne more nadomestiti.

6. Po obrazloženem, in ker v pritožbi ni zaslediti ničesar več, do česar bi se moralo pritožbeno sodišče posebej opredeliti, je o pritožbi B.V. odločilo tako kot izhaja iz izreka tega sklepa (tretji odstavek 402. člena ZKP).